CELEX: 32019R1391
Language: el
Date: 2019-09-06 00:00:00
Title: Εκτελεστικός κανονισμός (ΕΕ) 2019/1391 της Επιτροπής, της 6ης Σεπτεμβρίου 2019, για την τροποποίηση του κανονισμού (ΕΚ) αριθ. 1218/1999 για κατάταξη εμπορευμάτων στη συνδυασμένη ονοματολογία, και για την κατάργηση του εκτελεστικού κανονισμού (ΕΕ) αριθ. 670/2013

10.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 233/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1391 ΤΗΣ ΕΠΙΤΡΟΠΗΣ
         της 6ης Σεπτεμβρίου 2019
         για την τροποποίηση του κανονισμού (ΕΚ) αριθ. 1218/1999 για κατάταξη εμπορευμάτων στη συνδυασμένη ονοματολογία, και για την κατάργηση του εκτελεστικού κανονισμού (ΕΕ) αριθ. 670/2013
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1218/1999 της Επιτροπής (2), στέγαστρο κήπου (διαστάσεων 3 m × 3 m), που αποτελείται από επικάλυψη από χονδρό ύφασμα (100 % βαμβακερό), που παρουσιάζεται με μεταλλικούς πασσάλους, οι οποίοι αποτελούν τον σκελετό του, καθώς και με εντατήρες που επιτρέπουν τη στερέωσή του στο έδαφος, κατατάχθηκε στον κωδικό ΣΟ 6306 91 00 ως «άλλο είδος για κατασκήνωση», επειδή είναι ανοικτό και από τις τέσσερις πλευρές. Ο κωδικός ΣΟ για την εν λόγω κατηγορία προϊόντων άλλαξε λόγω αλλαγών των κωδικών του Εναρμονισμένου Συστήματος και της Συνδυασμένης Ονοματολογίας, και ο κανονισμός (ΕΚ) αριθ. 1218/1999 τροποποιήθηκε με τον εκτελεστικό κανονισμό (ΕΕ) αριθ. 441/2013 (3) ώστε να αναγραφεί ο νέος κωδικός ΣΟ 6306 90 00. Με τον εκτελεστικό κανονισμό (ΕΕ) αριθ. 670/2013 (4), η Επιτροπή κατέταξε είδος το οποίο έχει τον ουσιώδη χαρακτήρα τέντας κήπου, παρουσιάζεται όμως χωρίς πλαίσιο, πασσάλους ή εξαρτήματα, στον κωδικό ΣΟ 6306 90 00 ως «άλλο είδος για κατασκήνωση», γιατί δεν έχει πλευρές ή τοίχους, που επιτρέπουν τον σχηματισμό περιβλήματος.
                  
               
                     (2)
                  
                  
                     Η επιτροπή του Εναρμονισμένου Συστήματος (ΕΣ) του Παγκόσμιου Οργανισμού Τελωνείων (ΠΟΤ) ενέκρινε κατά την 62η σύνοδό της τον Σεπτέμβριο του 2018 τη γνωμοδότηση δασμολογικής κατάταξης 6306.22/1 για την κατάταξη προϊόντος καλούμενου προσωρινό κιόσκι, διαστάσεων περίπου 3 m × 3 m × 2,50 m, και αποτελούμενου από χαλύβδινο σωληνοειδή σκελετό με τεμάχια σύνδεσης και πλαστικές βάσεις, καθώς και από επικάλυψη οροφής με επένδυση για τους τέσσερις γωνιακούς πασσάλους. Το κιόσκι είναι ανοικτό και από τις τέσσερις πλευρές και δεν στερεώνεται με ισχυρές αγκυρώσεις στο έδαφος. Κατατάχθηκε στη διάκριση ΕΣ 6306 22, η οποία αντιστοιχεί στον κωδικό ΣΟ 6306 22 00.
                  
               
                     (3)
                  
                  
                     Λόγω των πανομοιότυπων ή ιδιαίτερα παρεμφερών χαρακτηριστικών του προϊόντος με τα είδη που περιγράφονται στον κανονισμό (ΕΚ) αριθ. 1218/1999 και στον εκτελεστικό κανονισμό (ΕΕ) αριθ. 670/2013, η δασμολογική κατάταξη των ειδών όπως καθορίζεται στο παράρτημα των εν λόγω κανονισμών δεν είναι σύμφωνη με τη γνωμοδότηση δασμολογικής κατάταξης 6306.22/1 της επιτροπής του ΕΣ του ΠΟΤ.
                  
               
                     (4)
                  
                  
                     Βάσει της απόφασης 87/369/ΕΟΚ του Συμβουλίου (5), η Ένωση είναι συμβαλλόμενο μέρος της διεθνούς σύμβασης για το Εναρμονισμένο Σύστημα περιγραφής και κωδικοποίησης των εμπορευμάτων (γνωστό ως «Εναρμονισμένο Σύστημα» ή «ΕΣ»), που καταρτίστηκε από το Συμβούλιο Τελωνειακής Συνεργασίας (γνωστό ως ΠΟΤ). Οι γνωμοδοτήσεις δασμολογικής κατάταξης που εκδίδει η επιτροπή του ΕΣ αποτελούν καταρχήν μέσα καθοδήγησης για ενωσιακά δασμολογικά μέτρα.
                  
               
                     (5)
                  
                  
                     Με σκοπό την εξασφάλιση της ομοιόμορφης ερμηνείας και εφαρμογής του Εναρμονισμένου Συστήματος σε διεθνές επίπεδο και λαμβάνοντας υπόψη ότι η απόφαση της επιτροπής του ΕΣ είναι σύμφωνη με το κείμενο της διάκρισης ΕΣ 6306.22, η Ένωση θα πρέπει να εφαρμόσει τη γνωμοδότηση δασμολογικής κατάταξης 6306.22/1 της επιτροπής ΕΣ του ΠΟΤ.
                  
               
                     (6)
                  
                  
                     Η νομική βάση και η διαδικασία έγκρισης για την τροποποίηση του κανονισμού (ΕΚ) αριθ. 1218/1999 και για την κατάργηση του εκτελεστικού κανονισμού (ΕΕ) αριθ. 670/2013 είναι οι ίδιες. Συνεπώς, κρίνεται σκόπιμη η έκδοση ενιαίας πράξης για τους προαναφερόμενους σκοπούς.
                  
               
                     (7)
                  
                  
                     Ο κανονισμός (ΕΚ) αριθ. 1218/1999 θα πρέπει, επομένως, να τροποποιηθεί αναλόγως.
                  
               
                     (8)
                  
                  
                     Ο εκτελεστικός κανονισμός (ΕΕ) αριθ. 670/2003 θα πρέπει, επομένως, να καταργηθεί.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα του κανονισμού (ΕΚ) αριθ. 1218/1999, διαγράφεται η γραμμή που αντιστοιχεί στο σημείο 6 του πίνακα.
         
         
            Άρθρο 2
            Ο εκτελεστικός κανονισμός (ΕΕ) αριθ. 670/2013 καταργείται.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Σεπτεμβρίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΚ) αριθ. 1218/1999 της Επιτροπής, της 14ης Ιουνίου 1999, για κατάταξη εμπορευμάτων στη συνδυασμένη ονοματολογία (ΕΕ L 148 της 15.6.1999, σ. 9).
         
            (3)  Εκτελεστικός κανονισμός (ΕΕ) αριθ. 441/2013 της Επιτροπής, της 7ης Μαΐου 2013, για την τροποποίηση ή την κατάργηση ορισμένων κανονισμών για την κατάταξη εμπορευμάτων στη Συνδυασμένη Ονοματολογία (ΕΕ L 130 της 15.5.2013, σ. 1).
         
            (4)  Εκτελεστικός κανονισμός (ΕΕ) αριθ. 670/2013 της Επιτροπής, της 9ης Ιουλίου 2013, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία (ΕΕ L 193 της 16.7.2013, σ. 2).
         
            (5)  Απόφαση 87/369/ΕΟΚ του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (ΕΕ L 198 της 20.7.1987, σ. 1).